En liten, avlang, trefarget trebukk. Oversiden er fint hårete. Hode, bein og mesteparten av pronotum er brungule, to skråstriper bak på pronotum, mesteparten av dekkvingene og mesteparten av antennene brunsvarte, dekkvingenes "skuldre" og spiss og antennenes femte og sjette ledd gulhvite. Antennene er kraftige, betydelig lengre enn kroppen. Pronotum er litt bredere enn langt, tønneformet uten tenner på sidene, noe innsnevret foran roten. Dekkvingene er nesten parallellsidige, litt innsnevret i midten, i spissen rundede med en liten tann.